20. ΝΟΜΟΣ υπ’ αριθ. 2440 της 7/13 Νοεμ. 1996 (ΦΕΚ Α΄ 254) Παράταση προθεσμίας ισχύος μειωμένου συντελεστή Ειδικού Φόρου Κατανάλωσης (Ε.Φ.Κ.) σε ορισμένα πετρελαιοειδή προϊόντα. Άρθρο πρώτο Η προθεσμία εφαρμογής του μειωμένου συντελεστή Ειδικού Φόρου Κατανάλωσης σε ορισμένα πετρελαιοειδή προϊόντα, που προβλέπεται από τις διατάξεις του άρθρ. 7 του Νόμ. 2399/1996 (ΦΕΚ 90 Α΄), όπως αυτή έχει παραταθεί με τις διατάξεις του άρθρ. 15 του Νόμ. 2433/1996 (ΦΕΚ 180 Α΄)και του άρθρ. 2 του Νόμ. 2437/1996 (ΦΕΚ 210 Α΄), παρατείνεται από την ημερομηνία λήξης της (17.8.1996) μέχρι και την 31η Δεκεμβρίου 1996. Άρθρο δεύτερο 1.Ο συντελεστής Ειδικού Φόρου Κατανάλωσης του πετρελαίου εσωτερικής καύσης (DIESEL) θέρμανσης, που προβλέπεται από τη δεύτερη περίπτωση του εδάφ. στ΄ της παρ. 1 του άρθρ. 20 του Νόμ. 2127/1993 (ΦΕΚ 48 Α΄), όπως αυτό έχει αντικατασταθεί και ισχύει με την παρ. 1 του άρθρ. 22 του Νόμ. 2386/1996 (ΦΕΚ 43 Α΄), ορίζεται, για το χρονικό διάστημα από 21.10.1996 μέχρι και 31.12.1996 σε 33.500 δραχμές το χιλιόλιτρο. 2.Η ισχύς του παρόντος άρθρου αρχίζει από 21.10.1996. Με την παρ. 30 του άρθρ. 20 του Νόμ. 2459/18-19 Φεβρ. 1997, (ΦΕΚ Α΄ 17), τόμ. 27, σελ. 194,725, ορίστηκε, ότι:«Η προθεσμία εφαρμογής του μειωμένου συντελεστή Ειδικού Φόρου Κατανάλωσης του πετρελαίου εσωτερικής καύσης (DIESEL) θέρμανσης που προβλέπεται από τη διάταξη του δεύτερου άρθρου του Νόμ. 2440/1996 (ΦΕΚ 254 Α΄) παρατείνεται από την ημερομηνία λήξης της (31.12.1996) μέχρι και την τελευταία Κυριακή του μηνός Απριλίου 1997 (27.4.1997). Με την παρ. 31 του ιδίου άρθρου ορίστηκε ότι η ισχύς της παρ. 30 αρχίζει από 1ης Ιανουαρίου 1997». Άρθρο τρίτο Η ισχύς του παρόντος νόμου αρχίζει από τη δημοσίευσή του στην Εφημερίδα της Κυβερνήσεως, εκτός αν ορίζεται διαφορετικά στις επί μέρους διατάξεις. 